Achehnetwork – Teumpat Tamaca Uteuën Kuta Langsa na duwa boh Rumoh Acèh nyang ka teudöng meureutôh thôn ata cèdaga Acèh ngön Ulèëbalang nyang geujôk lé biëkgeuh. Ngön na duwa boh Rumoh Acèh nyan nyang jeuët keu salah saboh ikon Teumpat Tamaca Uteuën Kuta Langsa nyang lawét nyoë ramè trôh neuteuka ureuëng tamaca dalam, na dari luwa Acèh sampé trôh ureuëng luwa nanggroë pih na geujak keunan. Kisah ngön poë Rumoh Acèh nyan na geutuléh bak monumèn nyang na bak duwa boh leuën rumoh Acèh nyan maséng-maséng.
Nibak seunurat monumèn nyan, geutuléh Rumoh Acèh nyan meuasai di Gampong Bantayan, Keucamatan Simpang Ulim, Acèh Timu. Rumoh nyan bak geukira-kira ka na umu antara 250 – 300 thôn, nan poë rumoh nyan nakeuh cèdaga Acèh, Teungku Nya' Yusôf.
Bak watèë nyan, rumoh nyan pih geupeujeuët keu teumpat beuët an geungui cit keu teumpat neuduëk nyang ka geungui turôn-teumurôn lé meupadup-padup droë ahli waréhgeuh. Rumoh Acèh nyan mantöng aseuli an ka geupinah nibak teumpat neuduëk jameun u Teumpat Tamaca Uteuën Kuta Langsa bak thôn 2015. Rumoh nyan nakeuh geuhibah lé Teungku Nuriman ngat geungui lé pomeuréntah geupeujeuët keu salah saboh teumpat tamaca seujarah.
Teuma, Rumoh Acèh nyang saboh teuk meutuléh bak monumèn nakeuh ata Teuku Panglima Isma'él. Rumoh Acèh nyan meuasai di Triënggadéng, Pidië Jaya an ka teudöng nibak thôn 1770 Masihi. Poë rumoh nyan nakeuh sidroë Ulèëbalang ya'ni Teuku Panglima Isma'él (Ampôn Chik Di Triënggadéng). T Panglima Isma'él aneuk nibak Panglima Nyak Blok, Gopnyan Ulèëbalang cit. Bak masa nyan, Rumoh Acèh nyan geupeujeuët seubagoë teumpat meusapat Panglima, Béntara an macarakat bak watèë geuatô stratègi yôh masa muprang ngön Olanda. Bak masa nyan, Rumoh Acèh Teuku Panglima Isma'él nyan nakeuh rumoh nyang paléng rayêk ngön meugah di nanggroë Triënggadéng. Bak thôn 2017, Rumoh Acèh nyan geupinah di Triënggadéng u Uteuën Kuta Langsa ngat geupeujeuët keu saboh teumpat tamaca seujarah.
|Foto via serambinews.com|
Lawét nyoë, ureuëng tamaca dalam atawa ureuëng tamaca luwa nyang geujak tamaca u Uteuën Kuta lê geupeuhabéh watèë ngön geumeureului an geumeuphoto di sinan.
Sabab pih rumoh nyan meuteumpat nibak ateuëh cöt nyang meubak kayèë nyang reuluy.